KOMISJONI ARUANNE EUROOPA PARLAMENDILE JA NÕUKOGULE

Euroopa Parlamendi ja nõukogu 26. mai 2003. aasta määruse (EÜ) nr 1059/2003 (millega kehtestatakse ühine statistiliste territoriaalüksuste liigitus (NUTS)) alusel komisjonile antud delegeeritud õigusaktide vastuvõtmise õiguse rakendamise kohta

1.Sissejuhatus

Euroopa Parlamendi ja nõukogu 12. detsembri 2017. aasta määrusega (EL) 2017/2391 (millega muudetakse määrust (EÜ) nr 1059/2003 territoriaalsete tüpoloogiate (Tercet) osas) viidi Euroopa Parlamendi ja nõukogu 26. mai 2003. aasta määrusega (EÜ) nr 1059/2003 (millega kehtestatakse ühine statistiliste territoriaalüksuste liigitus (NUTS)) komisjonile antud volitused vastavusse Euroopa Liidu toimimise lepinguga.

Määrusega (EÜ) nr 1059/2003 on komisjonile antud õigus võtta artikli 7a kohaselt vastu delegeeritud õigusakte, et muuta määruse II lisa (artikli 3 lõige 4) ja kohalike haldusüksuste nimekirja III lisas (artikli 4 lõige 1) lähtuvalt muutustest haldusüksustes, millest asjaomane liikmesriik on komisjonile artikli 5 lõike 1 kohaselt teatanud. Lisaks on artikli 5 lõikega 4 antud komisjonile õigus võtta kooskõlas artikliga 7a vastu delegeeritud õigusakte, et muuta artikli 5 lõike 4 esimeses lõigus osutatud NUTS liigitust (I lisa) lähtuvalt muutustest territoriaalüksustes, millest asjaomane liikmesriik on talle artikli lõike 5 lõike 1 kohaselt teatanud.

2.Õiguslik alus

Määruse (EÜ) nr 1059/2003 artikli 7a lõike 2 kohaselt on delegeeritud õigusaktide vastuvõtmise õigus antud viieks aastaks alates 18. jaanuarist 2018. Volituste delegeerimist pikendatakse automaatselt viieks aastaks, välja arvatud juhul, kui Euroopa Parlament või nõukogu esitab selle suhtes vastuväite. Sama lõike kohaselt peab komisjon koostama delegeeritud volituste kohta aruande hiljemalt üheksa kuud enne viieaastase tähtaja möödumist.

Käesolev aruanne esitatakse selle kohustuse täitmiseks.

3.Delegeeritud volituste rakendamine

Määruse (EL) 2017/2391 jõustumisest saadik on komisjon vastu võtnud ainult komisjoni delegeeritud määruse (EL) 2019/1755 .

Selle õigusaktiga muudeti NUTS liigitust territoriaal- ja haldusüksustes toimunud muutuste alusel, millest olid määruse artikli 5 lõike 4 kohaselt komisjonile teatanud Belgia, Eesti, Prantsusmaa, Horvaatia, Itaalia ja Ühendkuningriik.

Delegeeritud määruse ettevalmistamisel konsulteeris komisjon 2019. aasta märtsis kirjalikult sektori- ja keskkonnastatistika ja arvepidamise valdkonna direktoritega ning 2019. aasta juunis Euroopa statistikasüsteemi riiklike statistikaametite eksperdirühmaga. Komisjon teavitas parlamenti ja nõukogu kõigist eksperdirühmade konsultatsioonidest ning saatis neile viivitamata ja nõuetekohases vormis kõik asjakohased dokumendid.

Komisjon võttis delegeeritud määruse vastu 8. augustil 2019 ning teavitas sellest Euroopa Parlamenti ja nõukogu, kellest kumbki tavapärase 2‑kuulise ajavahemiku jooksul vastuväiteid ei esitanud. Delegeeritud määrus (EL) 2019/1755 jõustus 13. novembril 2019.

4.Kokkuvõte

Komisjon on kasutanud oma delegeeritud volitusi õigesti ning kutsub Euroopa Parlamenti ja nõukogu üles käesolevat aruannet teadmiseks võtma.

Komisjon leiab, et tal peaksid olema ka edaspidi määruse (EÜ) nr 1059/2003 kohased delegeeritud volitused, kuna tal võib tulevikus tekkida vajadus võtta vastu delegeeritud õigusakte, et muuta määruse lisasid territoriaal- ja haldusüksustes toimunud muutuste alusel, millest liikmesriigid on talle teatanud.